RO Jurnalul Oficial al Uniunii Europene C 374/2

AVIZUL BĂNCII CENTRALE EUROPENE

din 6 noiembrie 2012

cu privire la o propunere de regulament al Parlamentului European și al Consiliului de modificare a Regulamentului (CE) nr. 223/2009 privind statisticile europene

(CON/2012/84)

2012/C 374/02

Introducere și temei juridic

La 15 mai 2012, Banca Centrală Europeană (BCE) a primit din partea Consiliului Uniunii Europene o solicitare de emitere a unui aviz cu privire la o propunere de regulament al Parlamentului European și al Consiliului de modificare a Regulamentului (CE) nr. 223/2009 privind statisticile europene (1) (denumit în continuare „regulamentul propus”).

Competența BCE de a adopta un aviz se întemeiază pe articolul 127 alineatul (4) și pe articolul 282 alineatul (5) din Tratatul privind funcționarea Uniunii Europene, deoarece regulamentul propus intră în sfera acesteia de competență. În conformitate cu articolul 17.5 prima teză din Regulamentul de procedură al Băncii Centrale Europene, Consiliul guvernatorilor adoptă prezentul aviz.

Observații generale

Statisticile europene sunt elaborate, produse și difuzate de Sistemul Statistic European (SSE) și Sistemul European al Băncilor Centrale (SEBC) care funcționează în temeiul a două cadre juridice separate dar complementare și care cooperează îndeaproape pentru îndeplinirea funcțiilor statistice care le sunt atribuite (2). Prin urmare, BCE apreciază îmbunătățirea cadrului juridic al SSE care va spori eficacitatea acestuia și, în special, îi va permite să atingă un nivel de independență similar cu cel al SEBC. Mai exact, BCE susține obiectivul de consolidare a guvernanței SSE prin: (a) consolidarea rolului institutelor naționale de statistică (INS) în coordonarea activităților statistice ale altor autorități naționale în ceea ce privește statisticile europene sub responsabilitatea exclusivă a SSE (3); (b) consolidarea independenței profesionale a președinților INS și a președintelui Eurostat (4); (c) consolidarea implementării Codului de bune practici al statisticilor europene prin impunerea obligației statelor membre de a adopta măsuri specifice de politică pe baza „Angajamentului privind fiabilitatea statisticilor” (Commitment on Confidence in Statistics), al cărei progres urmează a fi monitorizat de Comisie (5); și (d) îmbunătățirea accesului la și utilizării datelor administrative de INS (6).

1. Rolul consolidat de coordonare al INS în cadrul SSE și cooperarea cu SEBC

1.1. Conform regulamentului propus, INS „reprezintă punctul unic de contact pentru Comisie (Eurostat) cu privire la chestiuni statistice” (7) și „este, în special, responsabil cu coordonarea la nivel național a activităților statistice de programare și raportare, monitorizare a calității, metodologie, transmitere a datelor și comunicare privind acțiunile statistice ale SSE” (8). BCE apreciază propunerea de consolidare a responsabilităților INS la nivel național întrucât aceasta va susține producerea completă și coerentă a statisticilor europene. Totodată, BCE înțelege că astfel de competențe consolidate de coordonare se vor referi la „statisticile europene elaborate, produse și difuzate de SSE” (9). BCE reamintește că băncile central naționale (BCN) care sunt membre ale SEBC: (a) produc statistici europene în temeiul articolelor 3 și 5 din Statutul Sistemului European al Băncilor Centrale și al Băncii Centrale Europene, astfel cum este detaliat în Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (10); și (b) nu participă la producerea de statistici europene în temeiul Regulamentului (CE) nr. 223/2009 deși în anumite condiții datele produse de BCN pot fi utilizate de INS, alte autorități naționale și de autoritatea statistică a Uniunii pentru producerea de statistici europene (11). Atribuțiile statistice ale BCN îndeplinite prin intermediul SEBC sunt coordonate de Consiliul guvernatorilor BCE. Rolul acestuia din urmă include în acest sens, printre altele, stabilirea diviziunii atribuțiilor în cadrul SEBC în ceea ce privește colectarea și verificarea informațiilor statistice și punerea în executare a obligațiilor de raportare statistică (12). Prin urmare BCE înțelege că aceste competențe de coordonare ale INS nu au legătură cu statisticile europene produse prin intermediul SEBC în temeiul articolelor 3 și 5 din Statutul SEBC și al Regulamentului (CE) nr. 2533/98.

1.2. Deși membrii SEE și ai SEBC își îndeplinesc propriile responsabilități statistice, aceștia cooperează îndeaproape, în special în domenii stabilite pentru care au o responsabilitate comună, ca, de exemplu, producerea statisticilor privind conturile naționale și balanța de plăți (13). În acele domenii ale statisticilor europene pentru care SSE și SEBC sunt responsabile solidar, sunt esențiale menținerea și consolidarea acordurilor de cooperare curente, astfel cum sunt implementate la nivel european prin intermediul Comitetului pentru statistici monetare, financiare și ale balanței de plăți (14), precum și ale acordurilor de cooperare naționale respective care reflectă diviziunea responsabilităților în cazuri individuale.

1.3. Regulamentul propus prevede că „președinții Institutelor Naționale de Statistică sunt singurele persoane responsabile cu luarea deciziilor privind procesele, metodele, standardele și procedurile statistice, precum și privind conținutul și termenele de publicare a statisticilor și publicațiilor pentru toate statisticile europene” (15). BCE apreciază propunerea de consolidare a independenței profesionale a președinților Institutelor Naționale de Statistică pentru activitățile desfășurate la nivel național în SSE; BCE înțelege rolul consolidat de coordonare al acestora nu aduce atingere îndeplinirii de către BCN a misiunilor de natură statistică ce le revin în temeiul Statutului SEBC și al Regulamentului (CE) nr. 2533/98 care intră în sfera de acoperire a principiului independenței prevăzut la articolul 130 din tratat și la articolul 7 din Statutul SEBC.

1.4. Prin urmare, BCE recomandă introducerea unor clarificări de redactare care să asigure în regulamentul propus respectarea separării instituționale dintre SSE și SEBC. În plus, ar trebui recunoscută nevoia de cooperare adecvată pentru a permite îndeplinirea optimă de către cele două sisteme a atribuțiilor complementare ce le revin în ceea ce privește dezvoltarea, producerea și diseminarea statisticilor europene (16).

2. Îmbunătățirea accesului la și utilizării datelor administrative de către INS

2.1. Regulamentul propus prevede că INS, alte autorități statistice și Comisia (Eurostat) „au dreptul de a accesa și utiliza, imediat și gratuit, toate registrele administrative și de a integra aceste registre administrative cu statistici, în măsura în care acest lucru este necesar pentru elaborarea, producerea și difuzarea de statistici europene” (17). BCE observă faptul că introducerea conceptelor de „registre administrative” (anterior „surse de date administrative”) și de acces „imediat și gratuit” (18) poate presupune clarificări suplimentare. Astfel cum BCE a observat deja (19), accesul la registrele publice ar trebui guvernat de normele adoptate de statele membre și de Comisie în domeniile lor de competență (20).

2.2. În plus, modificările propuse prevăd că „Institutele Naționale de Statistică și Comisia (Eurostat) sunt consultate și implicate în proiectarea inițială, dezvoltarea ulterioară și întreruperea registrelor administrative realizate și întreținute de alte organisme” și „au dreptul de a coordona activitățile de standardizare privind registrele administrative relevante pentru producerea de date statistice” (21). BCE apreciază modificările propuse întrucât acestea, aplicate în conformitate cu principiile generale ale tratatului, inclusiv cele ale subsidiarității și proporționalității (22), ar permite SSE să utilizeze mai bine sursele de date administrative în vederea creșterii eficienței, reducerii sarcinii de raportare și îmbunătățirii calității statisticilor europene produse de SSE. Totuși, BCE observă că modificările propuse ar trebui să nu aducă atingere principiului independenței băncii centrale prevăzut la articolul 130 din tratat și articolul 7 din Statutul SEBC și nici obligației păstrării secretului profesional prevăzute la articolul 37 din Statutul SEBC. Prin urmare, sunt necesare clarificări privind accesul potențial al INS și al Comisiei la registrele administrative păstrate de membrii SEBC, în special la registrele administrative referitoare la îndeplinirea misiunilor SEBC (23).

În cazul în care BCE recomandă modificarea regulamentului propus, propunerile de redactare specifice însoțite de o explicație în acest sens se regăsesc în anexă.

Adoptat la Frankfurt pe Main, 6 noiembrie 2012. Președintele BCE Mario DRAGHI

(1) COM(2012) 167 final.

(2) A se vedea considerentele 7-10 și articolul 9 din Regulamentul (CE) nr. 223/2009, articolul 5 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), articolele 2a și 8a din Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (JO L 318, 27.11.1998, p. 8) și considerentul 8 al Regulamentului (CE) nr. 951/2009 al Consiliului din 9 octombrie 2009 de modificare a Regulamentului (CE) nr. 2533/98 privind colectarea informațiilor statistice de către Banca Centrală Europeană (JO L 269, 14.10.2009, p. 1). A se compara cu punctul 1.1 din Avizul CON/2007/35 al BCE din 14 noiembrie 2007 la solicitarea Consiliului Uniunii Europene cu privire la o propunere de regulament al Parlamentului European și al Consiliului privind statisticile europene (JO C 291, 5.12.2007, p. 1).

(3) A se vedea articolul 5 din Regulamentul (CE) nr. 223/2009, astfel cum a fost modificat de articolul 2 alineatul (2) din regulamentul propus.

(4) A se vedea noul articol 5a introdus în Regulamentul (CE) nr. 223/2009 prin articolul 1 alineatul (3) din regulamentul propus. A se compara cu articolele 3 și 7 din Decizia 2012/504/UE a Comisiei din 17 septembrie 2012 privind Eurostat (JO L 251, 18.9.2012, p. 49).

(5) A se vedea noul alineat (3) introdus la articolul 11 din Regulamentul (CE) nr. 223/2009 prin articolul 1 alineatul (5) din regulamentul propus.

(6) A se vedea noul articol 17a introdus în Regulamentul (CE) nr. 223/2009 prin articolul 1 alineatul (8) din regulamentul propus.

(7) A se vedea articolul 5 alineatul (1) prima teză din Regulamentul (CE) nr. 223/2009, astfel cum este modificat de articolul 1 alineatul (2) din regulamentul propus.

(8) A se vedea articolul 5 alineatul (1) a doua teză din Regulamentul (CE) nr. 223/2009, astfel cum este modificat de articolul 1 alineatul (2) din regulamentul propus.

(9) A se vedea considerentul 6 din regulamentul propus.

(10) JO L 318, 27.11.1998, p. 8. A se compara cu punctul 1.2 din Avizul BCE CON/2007/35.

(11) A se vedea considerentul 9 din Regulamentul (CE) nr. 223/2009. Dreptul național poate în anumite cazuri să încredințeze anumitor BCN, în măsura în care acest lucru este compatibil cu îndeplinirea atribuțiilor ce le revin în cadrul SEBC, producerea de date statistice care intră în sfera programelor statistice europene și sunt în mod normal colectate prin intermediul SSE în temeiul Regulamentului (CE) nr. 223/2009.

(12) A se vedea considerentul 11 din Regulamentul (CE) nr. 2533/98.

(13) A se vedea articolul 6 din Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (JO L 310, 30.11.1996, p. 1). A se vedea și considerentul 9 din Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (JO L 35, 8.2.2005, p. 23). A se vedea și Orientarea BCE/2004/15 din 16 iulie 2004 privind cerințele de raportare statistică ale Băncii Centrale Europene în domeniul statisticilor privind balanța de plăți și poziția investițională internațională, precum și situația rezervelor internaționale (JO L 354, 30.11.2004, p. 34).

(14) A se vedea Decizia 91/115/CEE a Consiliului de înființare a Comitetului pentru statistici monetare, financiare și referitoare la balanța de plăți (JO L 59, 6.3.1991, p. 19).

(15) A se vedea noul articol 5a introdus în Regulamentul (CE) nr. 223/2009 prin articolul 1 alineatul (3) din regulamentul propus.

(16) A se vedea modificările 1, 2 și 4-6 din anexa la prezentul aviz.

(17) A se vedea noul articol 17a alineatul (1) introdus în Regulamentul (CE) nr. 223/2009 prin articolul 1 alineatul (8) din regulamentul propus.

(18) A se vedea articolul 24 din Regulamentul (CE) nr. 223/2009 eliminat prin articolul 1 alineatul (10) din regulamentul propus.

(19) A se vedea punctul 1.4 din Avizul BCE CON/2007/35.

(20) Prevăzut în prezent de articolul 24 alineatul (2) din Regulamentul (CE) nr. 223/2009 al Consiliului. A se vedea modificările 3 și 7 din anexa la prezentul aviz.

(21) A se vedea noul articol 17a alineatul (2) introdus în Regulamentul (CE) nr. 223/2009 prin articolul 1 alineatul (8) din regulamentul propus.

(22) A se vedea articolul 5 alineatele (3) și (4) din Tratatul privind Uniunea Europeană.

(23) A se vedea modificarea 7 din anexa la prezentul aviz.